După Timişoara şi Bucureşti, Brăila intră în sfârşit şi ea în istoria urbanismului! Astăzi, în oraşul de pe Dunăre a fost inaugurată prima stradă din lume iluminată exclusiv cu telefoane furate din Occident.

Ideea, spun autorităţile locale, îi aparţine lui Floricel Păduraru, un infractor din judeţ care tocmai s-a întors din Germania cu o paporniţă de iPhone-uri. „De ani de zile, oraşul nostru se confruntă cu un surplus de telefoane, am ajuns să avem câte 4-5 fiecare şi numărul continuă să crească. Efectiv nu mai am cui să le vând!”, spune autorul propunerii.

„Cum mai toate telefoanele au bliţuri puternice, era la mintea cocoşului să le legăm de stâlpi, să vedem şi noi noaptea unde dăm cu cuţitul. Dacă se strică, îi dăm un ciubuc lui Floricel să mai aducă o şarjă”, adaugă reprezentanţii Primăriei.

„Iluminat public cu iPhone-uri? Nu ştiam că România e atât de dezvoltată. Respect!”, a declarat un turist din Coreea de Sud, chiar înainte să fie tâlhărit sub un pod din localitate.

